Nadácia ŽSK pre podporu rodiny

Nadácia ŽSK pre podporu rodiny so sídlom na Ulici republiky 1 v Žiline je nezisková organizácia založená s cieľom podporovať a zlepšovať podmienky pre rodiny v Žilinskom samosprávnom kraji. Nadácia poskytuje pomoc jednotlivcom a rodinám v rôznych nepriaznivých situáciách vrátane sociálnej, ekonomickej a existenciálnej núdze, živelnej pohromy, závažného ochorenia, zníženej pracovnej schopnosti a handicapu.

Súčasťou nadácie je aj Rodinné centrum pomoci, ktoré poskytuje sociálne poradenstvo a pracuje na posilňovaní medzigeneračných vzťahov. Toto centrum sídli v rovnakej budove a to v Považskej galérií umenia (PGU) v Žiline. V spolupráci s Nadáciou a celoslovenského projektu Medzigeneračná solidarita a ochrana ľudskej dôstojnosti, ktoré zosieťovali pomáhajúce organizácie v sociálnej problematike, poskytujú komplexnú podporu vrátane finančnej pomoci.

História
Po nástupe Eriky Jurinovej na pozíciu predsedníčky Žilinského samosprávneho kraja sa posilnená podpora pre obyvateľov v núdzi stala jedným z hlavných cieľov kraja. Nadácia ŽSK pre podporu rodiny bola založená a zapísaná do registra Ministerstva vnútra SR 25. júla 2018, po schválení Zastupiteľstvom ŽSK 21. mája 2018. V prvom roku svojho fungovania rozdelila nadácia takmer 18 000 EUR. Do začiatku roka 2024 nadácia prerozdelila celkovo 231 896,76 EUR a to 321 rodinám.

V roku 2023 prešla webová stránka Nadácie redesignom. 

Prvou správkyňou nadácie bola PhDr. Gabriela Podolanová do 15. februára 2023, ktorú po štyroch rokoch od 16. februára 2023 vystriedala Mgr. Anna Verešová.

Od svojho vzniku sa Nadácia angažuje v rôznych projektoch a programoch zameraných na podporu rodín a jednotlivcov v ťažkých životných situáciách.

Ciele a aktivity
Medzi hlavné ciele nadácie patrí:

Sociálna pomoc: podpora rodín a jednotlivcov v krízových situáciách, zabezpečovanie základných potrieb a poradenské služby.
Kultúrne aktivity a podpora: organizovanie kultúrnych podujatí a workshopov pre rodiny a deti, pomoc a podpora talentovaných detí zo sociálne znevýhodnených podmienok.
Podpora dobrovoľníckych aktivít v Žilinskom samosprávnom kraji
Finančná podpora po podaní a schválení žiadosti

Nadácia vykonáva svoju činnosť v súlade s týmito strategickými dokumentami, ktoré sa venujú rozvoju Žilinského samosprávneho kraja:

 PHSR ŽSK 21+

 Stratégia ŽSK 22+ 
 SMART koncepcia v oblasti sociálnych inovácií Žilinského samosprávneho kraja na roky 2021- 2025 s výhľadom do roku 2030
 Vízia a stratégia Slovenska do roku 2030 – dlhodobá stratégia udržateľného rozvoja Slovenskej republiky – Slovensko 2030
 Národný strategický rámec na podporu rodiny a demografického vývoja do roku 2030

„V roku 2023 bolo poskytnutých 329 poradenských stretnutí. Počet poradenských stretnutí celkom za 5 rokov dosiahol číslo 1455; niektorí klienti sa vracajú častejšie, ich problémy si vyžadujú viacero intervencií. V priestoroch Nadácie a Rodinného centra sa každý týždeň stretávali 2 svojpomocné skupiny anonymných alkoholikov a ich rodinných príslušníkov. Nefinančnú podporu - materiálne dary poskytli 57 rodinám v celkovej výške 1 860 EUR. Táto hmotná pomoc je získavaná od darcov a darcovských organizácií.“

Financovanie
Nadácia získava financie z rôznych zdrojov, vrátane darov od fyzických a právnických osôb, 2 % z dane, grantov od miestnych a európskych inštitúcií, výnosov z vlastných podujatí a z rozpočtu Žilinského samosprávneho kraja. Pravidelné finančné správy a výročné správy sú verejne dostupné na webovej stránke nadácie.

Majetok Nadácie sa nesmie použiť na financovanie činnosti politických strán a politických hnutí, ani na prospech kandidáta na volenú funkciu.

Organizácia
Správca rada : Správna rada Nadácie pozostáva z piatich členov, pričom jeden je vždy predseda Žilinského samosprávneho kraja. Členstvo v správnej rade je dobrovoľné a neplatené.
Správca Nadácie : Správca nadácie je štatutárny orgán, ktorý riadi činnosť nadácie a koná v jej mene. Funkčné obdobie správcu je štyri roky.
Dozorná rada : Dozorná rada je kontrolný orgán nadácie, ktorý má oprávnenie nahliadať do všetkých dokladov a záznamov súvisiacich s nadáciou. Funkčné obdobie členov dozornej rady je štyri roky.

 Projekty 
Medzi významné projekty okrem finančnej pomoci patrí:
 Balíčky pre rodiny v núdzi s hmotnou pomocou
 Zapájanie sa do Týždňa dobrovoľníctva a šírenie povedomia o dobrovoľníctve
 Rodinné aktivity, hry a poradenstvo

 Partneri a spolupráca 
Nadácia ŽSK pre podporu rodiny spolupracuje s rôznymi organizáciami a inštitúciami, vrátane miestnych samospráv, škôl, zdravotníckych zariadení a ďalších neziskových organizácií. Táto spolupráca umožňuje efektívne riešiť problémy a lepšie využívať dostupné zdroje.

Nadácia tiež vytvára partnerstvá s fyzickými a právnickými osobami v Žilinskom kraji, ktoré sa stávajú finančnými podporovateľmi nadácie a pomáhajú šíriť jej ciele.

 Referencie 

 Externé odkazy 
 Oficiálne stránky

Kategória:Nadácie na Slovensku
Kategória:Organizácie založené v 2018
Kategória:Neziskové organizácie
Kategória:Organizácie v zriaďovateľskej pôsobnosti Žilinského samosprávneho kraja